LT Europos Sąjungos oficialusis leidinys C 180/94

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2006/C 180/09)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Užprotestavimas turi būti pateiktas per šešis mėnesius nuo paskelbimo.

SANTRAUKA

TARYBOS REGLAMENTAS (EB) NR. 510/2006

įregistravimo paraiška pagal 5 straipsnį ir 17 straipsnio 2 dalį

„OSCYPEK“

No EC: PL/0451/21.02.2005

SKVN ( X ) SGN ( )

Ši santrauka yra parengta tik informacijai. Suinteresuotosioms šalims rekomenduojama susipažinti su nesutrumpinta produkto specifikacija, kurią galima gauti 1 dalyje nurodytose nacionalinėse institucijose arba Europos Komisijoje (1).

1. kompetentinga valstybės narės įstaiga:

Pavadinimas: Ministerstwo Rolnictwa i Rozwoju Wsi (Žemės ūkio ir kaimo plėtros ministerija) Adresas: ul. Wspólna 30 PL-00-930 Warszawa Telefonas (48) 22 623 27 07 Faksas (48) 22 623 25 03 El. paštas: Jakub.Jasinski@minrol.gov.pl

2. Grupė:

Pavadinimas: Regionalny Związek Hodowców Owiec i Kóz (Regioninis avių ir ožkų augintojų susivienijimas) Adresas: ul. Szaflarska 93 d/ 7 PL-34-400 Nowy Targ Telefonas (48) 18 266 46 21 Faksas (48) 18 266 46 21 El. paštas: rzhoik@kr.home.pl Sudėtis: Gamintojas ir (arba) perdirbėjas ( X ) Kiti ( )

3. Produkto rūšis:

Klasė: 1.3 Sūris

4. Specifikacijos aprašymas:

(4 straipsnio 2 dalyje nurodytų sąlygų santrauka)

4.1 Pavadinimas: „Oscypek“

Pavadinimas „Oscypek“ atitinkaTarybos reglamento (EB) Nr. 510/2006 2 straipsnio 2 dalyje nustatytas sąlygas. Etimologiškai susijęs su gamybos procesu, pavadinimas „Oscypek“ gali būti kilęs iš dviejų žodžių — iš veiksmažodžio oszczypywać, reiškiančio „žnaibyti“, turint omenyje grūdimą (6 gamybos proceso etapas), arba iš „oszczypek“ (mažybinė žodžio „oszczep“, reiškiančio „ietį“, reikšmė) dėl būdingos sūrio formos. „Oscypek“ glaudžiai susijęs su 4.3 punkte aprašyta vietove. Tą liudija gausūs literatūroje sutinkami paminėjimai, natūralūs saitai su vietove ir vietinių gamintojų įgūdžiai.

4.2 Apibūdinimas: „Oscypek“ forma primena dvigubą kūgį arba verpstą. Sūris yra 17–23 cm ilgio, 6–10 cm pločio plačiausioje vietoje ir sveria 0,6–0,8 kg. Perpjautas yra šviesios kreminės spalvos, prie plutos šiek tiek tamsesnis, galimas ir dar šviesesnis atspalvis. Pluta yra šiaudų atspalvio, šviesiai ruda, švelniai blizganti. „Oscypek“ gaminamas tik gegužės — rugsėjo mėnesiais, parduodamas nepjaustant.

Cheminė sūrio sudėtis priklauso nuo rūkymo trukmės ir nuo laikotarpio: vandens ne daugiau kaip 44 %, sausos masės ne mažiau kaip 56 %, riebalų sausoje masėje ne mažiau kaip 38 %.

4.3 Geografinė vietovė: Śląsk vaivadijoje vietovė apima:

Cieszyn rajono (powiat) savivaldybės (gminy): Istebna

Żywiec rajono savivaldybės: Milówka, Węgierska Górka, Rajcze, Ujsoły, Jeleśnia ir Koszarawa

Małopolska vaivadijoje vietovė apima:

visą Nowy Targ ir visą Tatrzański rajonus

Sucha rajono savivaldybės: Zawoja ir Bystra Sidzina.

Limanowa rajono savivaldybės: Niedźwiedź savivaldybė ir Kamienica savivaldybės dalis, esanti Gorczańskiego nacionalinime parke arba į pietus nuo Kamienica upės ir šios Mszana Dolna seniūnijos (sołectwa): Olszówka, Raba Niżna, Łostówka, Łętowe ir Lubomierz

Nowy Sącz rajono savivaldybės: Piwniczna, Muszyna ir Krynica

4.4 Kilmės įrodymas: „Oscypek“ sūrio autentiškumas ir kokybė tikrinami keliais etapais, pradedant pieno gamyba ir baigiant pagaminto produkto pardavimu. Dėl šios daugialaipsnės priežiūros sukuriama nuosekli kontrolės sistema, skirta užtikrinti, kad galutinis produktas būtų tinkamos kokybės.

Sudarytas gamintojų sąrašas. Gamintojai į jį įtraukiami dar prieš jiems pradedant gamybą. Gamybos vietoje kiekvienas gamintojas pildo registrą, kuriame įrašo su gamybos procesu susijusią informaciją. Taip galima peržiūrėti produkto istoriją, taigi užtikrinamas sūrių atsekamumas.

Priežiūros institucija tikrina, ar gamybos būdai atitinka specifikacijos aprašymą. Visi gamintojai ir gamintojų asociacijų susivienijimas prižiūrimi vadovaujantis priežiūros planu, kurį turi ir tvirtina priežiūros institucija.

4.5 Gamybos būdas:

1 etapas — apsirūpinimas žaliavomis: gaminant „Oscypek“ naudojamas „Polska Owca Gorska“ avių veislės pienas. Jei gaminant naudojamas karvės pienas, tai būna „Polska Krowa Czerwona“ karvių veislės pienas.

2 etapas — šaltas brandinimas (rūgštinimas): pienas laikomas kambario temperatūroje, kad padidėtų jo rūgštingumas.

3 etapas — šiltas brandinimas (rūgštinimas): apima rauginto ir šviežio pieno maišymą. Avies pieno dalis gaminant „Oscypek“ sūrį turi būti ne mažesnė nei 60 %.

4 etapas — šliužo fermentas: į pieną dedamas šliužo fermentas.

5 etapas — krekėjimas: krekenų formavimasis.

6 etapas — krekenų grūdimas: naudojami tradiciniai įrankiai, pvz., „ferula“.

7 etapas — suslūgimas: sūrio gabalėliai nusistovi talpos apačioje.

8 etapas — išrūgų nugriebimas: iki 50 % visų išrūgų.

9 etapas — sūrio sukaupimas: gabalėlių spaudimas ir sūrio sukaupimas.

10 etapas — grūdimas: sūrio masė grūdama rankomis, suformuojamas rutulys ir įdedamas į talpą su išrūgomis.

11 etapas — rutulio spaudimas: suformuojamas rutulys ir praduriama skylutė.

12 etapas — formos suteikimas: rutulys spaudžiamas išilgai iešmo, kol įgauna dvigubo kūgio formą. Plačiausioje vietoje sūris apjuosiamas žiedu.

13 etapas — galutinis dailinimas: žiedas nuimamas, sūris paminkomas ir išlyginamas rankomis. Tada įdedamas į šaltą vandenį, kad išlaikytų suteiktą jam formą.

14 etapas — mirkymas sūryme: iki 24 val.

15 etapas — džiovinimas: sūriai džiovinami 12–24 valandas.

16 etapas — rūkymas-brandinimas: sūris šaltai rūkomas 3–7 dienas.

4.6 Ryšys su geografine vietove: „Polska Owca Gorska“ („Lenkijos kalnų avis“) avių, kurių pienas naudojamas „Oscypek“ sūriui gaminti, veislė yra pagerinta pirminė cakiel avių veislė, paplitusi Rytų Karpatijoje ir Balkanuose. Veislė tampriai susijusi su Podolės regiono istorija, tradicijomis ir gyventojais. Ji puikiai prisitaikiusi prie klimato ir tradicinių auginimo kalnuose metodų. Be to. Podolės apylinkėse ganomos „Polska Owca Gorska“ veislės avys ėda labai įvairią ir specifinę augmeniją, turinčią įtakos pieno sudėčiai ir skoniui, o iš tokio pieno pagaminti produktai dėl to turi ypatingą skonį ir kvapą.

Gamyboje naudojamas ir karvės pienas, bet tai yra tik pienas, primelžtas iš „Polska Krowa Czerwona“ veislės karvių; tai yra seniausia Lenkijos galvijų veislė. Nuo seno ši veislė asocijuodavosi su slavų tautomis, o iki XVIII a. pabaigos ji buvo labiausiai paplitusi veislė Lenkijoje. Pirmosios raudonųjų galvijų kaimenės atsirado 1876 m. Stróża (Limanowa rajonas). 1895 m. prie Krokuvos žemės ūkio draugijos buvo įkurtas Lenkijos „Polska Krowa Czerwona“ augintojų susivienijimas. Tai buvo sistemingo galvijų auginimo pradžia; todėl 1884–1934 ši veislė formavosi ir buvo gerinama. Veislė buvo pripažinta vienintele galvijų veisle, išvesta Lenkijoje.

Specifinė „Oscypek“ sūrio gaminimo vietovėje auganti augmenija turi didelį poveikį avių pieno, naudojamo sūriui gaminti, skoniui. Tai augmenijos rūšys, būdingos tik Podolės regionui. Jų gausu pievose, ganyklose ir kalnų ganyklose.

„Oscypek“ yra senas Valakijos avių augintojų, ganiusių savo avis kalnų pievose, gaminys. Sūris į Podolės regioną atkeliavo kartu su Valakijos kultūra, ganymo metodais, tradicinėmis medinėmis palapinėmis, pieno gamyba. Pirmasis sūrio darymo Podolės regione ir aplinkinėse vietovėse įrodymas randamas Ochotnicos kaimo įkūrimo dokumentuose (locatio civitas) Gorce rajone. 1416 m. Dawid Wołoch gavo privilegijų teises.

Pirmasis tikslus sūrio gamybos medinėse palapinėse aprašymas randamas ślemieński valdytojo taisyklėse. Jos buvo sukurtos 1748 m., o 1773 m. buvo perrašytos ir imtos taikyti. 1830 m. Ambroży Grabowski aprašydamas kalniečius pamini, kad jie visai vasarai kalnuose statydavo medines palapines, „į kurias iš apylinkių suvesdavo savo avis ir darydavo sūrį (oszczypek)“. Išsamiau avių ganymą, medinių palapinių įrangą ir sūrio (taip pat ir oszczypek) gamybą aprašo Maria Steczkowska (1858). Taip pat tai buvo pirmasis išsamus talpų, Tatrų kalniečių naudojamų sūriui gaminti, aprašymas.

„Oscypek“ sūrio gamyba taip pat siejama su išskirtiniais ir specifiniais gamintojų įgūdžiais. Jų patirtis ir žinios buvo perduodamos iš kartos į kartą, tokiu būdu tinkamai užtikrinant viso gamybos proceso eigą.

4.7 Kontrolės institucija:

Pavadinimas: Inspekcja Jakości Handlowej Artykułów Rolno — Spożywczych (Žemės ūkio ir maisto produktų prekybos kokybės inspekcija) Adresas: ul. Wspólna 30 PL-00-930 Warszawa Telefonas (48) 22 623 29 00 Faksas (48) 22 623 29 98 El. paštas: –

4.8 Ženklinimas etiketėmis: Ant produkto pakuotės parduodant pavadinimas „OSCYPEK“ gali būti pakeistas tarmišku žodžiu arba jis gali būti įrašytas šalia: „OSZCZYPEK“.

Ant pakuotės yra ženklas arba ženklas ir žodžiai Chroniona Nazwa Pochodzenia (saugoma kilmės vietos nuoroda). Galima naudoti sutrumpinimą „Ch.N.P.“ (SKVN). Pavadinimas turi būti rašomas lenkų kalba. Produktą galima parduoti be pakuotės.

4.9 Nacionaliniai reikalavimai:: —

(1) Europos Komisija. Žemės ūkio ir kaimo plėtros generalinis direktoratas. Žemės ūkio produktų kokybės politikos skyrius, B–1049, Briuselis.